Euronews telekanali O`zbekistonda GTL zavodining ochilishi haqida reportaj namoyish qildi (video)

Euronews telekanali mamlakatdagi birinchi gazni chuqur qayta ishlash zavodining ochilishi haqidagi reportajni namoyish etdi. Videorolik taqdimoti O`zbekiston elektron ommaviy axborot vositalari milliy assosiasiyasi tomonidan “Yangi O`zbekiston. Yangi nazar" dasturi ijrosi doirasida tashkil qilindi.
Reportajda GTL zavodining nafaqat O`zbekiston, balki MDH mamlakatlari energetika sanoati uchun ahamiyati haqida so`z boradi.
“Respublika janubidagi ulkan majmua nafaqat O`zbekistonda, balki butun MDHda eng yirik sarmoyaviy loyihalardan biri deb nomlanadi. Unda butun dunyodan kompaniya va korporasiyalar ishtirok etdi. Asosiy mahsulot sintetik va ekologik toza yoqilg`i hisoblanadi. Zavod yiliga 1,5 million tonna mahsulot ishlab chiqarishi kerak”, — deya ta`kidlanadi xabarda.
“Bugungi kunda u dunyodagi eng murakkab, eng zamonaviy bunday turdagi zavod hisoblanadi”, – deydi Uzbekistan GTL texnik direktori Marsel Krauze.
“Mazkur loyiha nafaqat O`zbekistonga, balki butun dunyoga ekologik foyda keltiradi, – deydi Uzbekistan GTL ishlab chiqarish bo`yicha direktori Qodirbay Qaypnazarov. –  Biz ekotexnologiyadan foydalanamiz, buning yordamida samolyotlar, avtomobillar, qishloq xo`jaligi uchun juda yuqori sifatli yoqilg`i ishlab chiqaramiz."
Qayd etish joizki, mazkur syujet Euronews telekanalidagi “Yangi O`zbekiston. Yangi nazar" mediadasturi doirasidagi reportaj va ko`rsatuvlar turkumining uzviy davomi bo`ldi.
«Learning world», «FOCUS», «SULT», «AGENDA» dasturlari hamda rang-barang videoroliklar tufayli dunyo bo`ylab har kuni 16 million kishi O`zbekiston Respublikasi Mustaqilligining 30 yilligini nishonlash, mamlakatimiz Prezidenti saylovi, Sh.Mirziyoevning Konstitusiya kuni munosabati bilan so`zlagan ma`ruzasida bildirilgan tashabbuslar, “Markaziy va Janubiy Osiyo” xalqaro konferensiyasining tafsilotlari haqida mufassal ma`lumotga ega bo`ldi, O`zbekiston madaniy merosi haftaligi, “Ipak yo`li durdonasi” Toshkent xalqaro kinofestivali va baxshichilik xalq amaliy san`ati anjumanini kuzata oldi.
O`zbekiston yili esa, Euronews telekanalida “O`zbekiston islohotlarning ikkinchi bosqichida” batafsil tahliliy ko`rsatuvi bilan yakunlandi. Bu hozir Markaziy Osiyoning qoq markazida kechayotgan jarayonlarga tashqi nazar, Evropaning qarashidir.
Evropa va jahonda mamlakatimizga qaratilayotgan katta e`tiborni inobatga olgan holda Euronews telekanali o`zining internet saytida O`zbekiston haqidagi barcha OAV materiallarini (fotogalereya, maqolalar, reportajlar, videoroliklar) , shuningdek, xalqaro kitobxonlar e`tiborini jalb qilish uchun tematik bannerlarni jamlagan alohida  “Yangi O`zbekiston” sahifasini ochdi.